Dokter in hof wat glo onder vroue se rokke loer | Maroela Media
'n Suid-Afrikaanse dokter wat as die hoof van die pediatriese noodgevalle- eenheid by 'n hospitaal in Brisbane in Queensland, Australië, werk, is in hegtenis geneem nadat hy na bewering in 'n winkelsentrum met sy selfoon video's onder vroue se rokke gemaak het.
Mohamed Zaahid Pandie (44) is by die Prince Charles Hospital sonder betaling geskors ná sy inhegtenisneming op sewe aanklagte van opnames in oortreding van privaatheid. Volgens die Australiese media is Pandie 'n bekende en hoogs gerespekteerde dokter in mediese kringe.
Pandie is vroeër vandeesmaand op borgtog vrygelaat. Die Courier Mail berig die oortredings het na bewering by die Garden City-winkelsentrum in Brisbane plaasgevind. Volgens 9News het Pandie die onvanpaste video's op roltrappe en in klerewinkels in die sentrum gemaak.
'n Verslaggewer van 9News het Pandie buite 'n polisiestasie ingewag waar hy as deel van sy borgtogvoorwaardes aangemeld het, maar hy het geweier om kommentaar te lewer.
The Australian berig die gesondheidsdepartement in die streek het bevestig dat Pandie geskors is hangende die ondersoek na hom. Afhangend van die uitkoms van die hofsaak kan hy moontlik ook van die mediese register in Australië geskrap word.
Volgens The Australian het Pandie se mediese loopbaan in Suid-Afrika begin voordat hy in 2001 saam met sy gesin na Australië verhuis het. Hy is die pa van vier kinders.
Pandie sal weer einde vandeesmaand in die hof verskyn.
Sies man dr. Panty, ek bedoel Pandie.
Jy sal gou agterkom dat Australië nie Suid-Afrika is nie. Daar word jy dadelik sonder betaling geskors.